For sidste gang i 2017 skøjtede Frederikshavn White Hawks lørdag den 30. december ind på hjemmebanen i Frederikshavn. Her var Gentofte Stars modstanderen. Gentofte Stars ligger lige nu på 8. pladsen i Metal Ligaen, mens White Hawks ligger på 2. pladsen. Fredah aften havde White Hawks sejret i lokalbraget mod Aalborg Pirates, men de kunne ikke holde stand mod dagens besøgende fra Gentofte. Første periode var målløs, men i 2. periode åbnede Gentofte Stars scoringen og gjorde det til 0-1. Kort efter scorede White Hawks dog to gange ved henholdsvis Nick Olesen og Henrik Eriksson. Den føring hold dog ikke hele vejen hjem. Eneste scoring i tredje periode blev nemlig sat ind af Gentofte Stars, der dermed sendte kampen i forlænget spilletid. Den forlængede spilletid blev spillet til ende uden scoringer og så måtte det hele afgøres med straffeslag. Her var Gentofte Stars stærkest, og de kunne derfor tage fra Frederikshavn med en 2-3 sejr i bagagen. Frederikshavn White Hawks ligger derfor på en 2. plads. Men det kan Aalborg Pirates ændre, hvis de senere lørdag sejrer i kampen mod Rungsted.

Referat:
Allerede dagen efter lokalbraget mod Aalborg Pirates måtte Frederikshavn White Hawks på isen, hvor Gentofte Stars denne gang var modstander.